Bazeer Lanka: இறுதி நடையும் இறுதிப் பயணமும் : ஏ.ஆர்.எம்.மன்சூர் பற்றிய ஒரு நினைவுக்கு குறிப்பு
மறைந்த ஏ ஆர் எம்.மன்சூரை ஒரே ஒருதடவை கொழும்பில் உள்ள சிராவஸ்தி எனப்படும் நாடாளுமன்ற உறுப்பினர்கள் தங்கும் விடுதியில் தற்செயலாக சந்திக்க நேரிட்டது. அந்தச் சந்திப்பில் அவர், என்னைப்பற்றி விசாரித்த பின்னர் , அவரது கொழும்பு ஹல்ஸ்டொர்ப் சட்டத்துறை அனுபவம் குறித்த அறிமுகத்துடன் அன்றைய முஸ்லீம் காங்கிரஸ் தலைவர் அஸ்ரப் பற்றி தனது அபிப்பிராயத்தை கூறினார். குறிப்பாக தாங்கள் மாத்திரமே முஸ்லிம்கள் என்பதுபோல முஸ்லீம் காங்கிரஸ் செயற்படுவதாக குற்றம் சாட்டினார். நாடாளுமன்றத்தில் அஸ்ரப் அரபு பிரார்த்தனைகளுடன் தனது உரையினை தொடங்குவதைக் கூட அவர் ஒரு அரசியல் விளம்பரமாகவே கருதினார். தங்களுக்கும் (முஸ்லீம் அரசியல்வாதிகளுக்கும்) அஸ்ரப்பைபோல அரபுப் பிரார்த்தனைகளுடன் பேச முடியாதா என்ன என்று வினாவெழுப்பினார். என்னை ஐக்கிய தேசியக் கட்சியில் இணையுமாறு வேண்டினார் , நான் எனது அரசியல் நிலைப்பாட்டினை உறுதியாகக் கூறி அவரின் வேண்டுகோளையும் மறுத்தேன்.
அந்த சூழ்நிலையில் வடகிழக்கு மாகாண சபைத் தேர்தலில் முஸ்லிம் காங்கிரஸ் பெற்ற வெற்றி , தேசியக் கடசிகளின் பார்வையை முஸ்லீம் காங்கிரசின் மீது குவித்தது. பிரேமதாசாவின் ஜனாதிபதித் தேர்தலுக்கு அஸ்ரப் ஆதரவு அளித்தார். அதற்கு நன்றி உபகாரமாக அஸ்ரப் , பிரேமதாஸாவிடம் கேட்ட "வரங்களில்" ஒன்று திகாமடுல்ல மாவட்டத்தில் தனக்கு , தனது கட்சிக்கு சவாலான இரண்டு சிரேஷ்ட ஐக்கிய தேசியக் கடசியின் நாடாளுமன்ற உறுப்பினர்களான எம்.ஏ .மஜீத் , ஏ.ஆர் எம். மன்சூர் ஆகியோரை தேர்தலில் போட்டியிடாமல் தடுப்பது. பிரேமதாசா அந்த "வரத்தை" அஷ்ரபுக்கு வழங்கினார்.
பிரபலமற்றவர்கள் ஐக்கிய தேசியக் கட்சியின் சார்பில் போட்டியிட்டனர். கட்டை விரல் தட்சணை கொடுத்த ஏகலைவன் போல ஏ .ஆர் எம். மன்சூர் கையறு நிலையில் கள அரசியல் போட்டியில் கைவிடப்பட்டார். அஷ்ரபும் அவரின் கட்சியும் மகத்தான வெற்றியை பெற்றனர்.
ஆனாலும் தேசிய பட்டியல் மூலம் நாடாளுமன்றத்துக்கு நியமிக்கப்பட்ட மன்சூர் தொடர்ந்தும் தனது மக்கள் பணியை நேர்மையுடன் அவர் அரசியலிலிருந்து ஓய்வுபெறும் வரை செய்தார். அஷ்ரபும் மன்சூரும் நாடாளுமன்றத்திலும் , அதற்கு வெளியேயும் கட்சி ரீதியில் மட்டுமல்ல தனிப்பட்ட வகையிலும் எதிர் எதிராக செயற்பட்டனர்.
அந்த சூழலில் ஒரு தடவை நாடாளுமன்றத்தில் இடம்பெற்ற சம்பவம் சுவாரசியமானது. 1994 ஆம் ஆண்டின் முற்பகுதியில் இடம்பெற்ற நாடாளுமன்ற இறுதி அமர்வொன்றின் பொழுது தனது உயிருக்கு அச்சுறுத்தல் உண்டு என்று அஸ்ரப் அறிக்கையிட்டார். அஸ்ரப் அந்த அறிக்கையில் , தான் ஏ. ஆர். எம் மன்சூரின் அறையத் தாண்டிச் செல்லும் பொழுது , ஏ.ஆர். மன்சூர் " உமது கடைசி நடை" (Your Last walk) என்று தன்னைப் பார்த்து சொன்னதாகவும் , ஏற்கனவே அதையொத்த எச்சரிக்கையொன்றினை அன்றைய தினத்தில் வேறு புறமிருந்து வந்திருந்ததனால் , தான் அதுபற்றி அச்சப்படுவதாகவும் குறிப்பிட்டார். மன்சூர் நாடாளுமன்றத்தில் சங்கடத்துக்குள்ளானார்.